b"\n_START_ARTICLE_\nEscola Joan Maragall (el Prat de Llobregat)\n_START_SECTION_\nDescripci\xc3\xb3\n_START_PARAGRAPH_\nL'escola \xc3\xa9s de l\xc3\xadnia racionalista, amb estructura en forma de ela entorn el pati, i que tanca en els seus altres dos costats amb una barana amb reixa que donen directament al carrer. T\xc3\xa9 una al\xc3\xa7ada de dues plantes i est\xc3\xa0 exempt pr\xc3\xa0cticament de tota ornamentaci\xc3\xb3. Aquesta ve donada \xc3\xbanicament pels muntants de les enormes finestres i per uns petits rectangles d'estuc a la part superior de la fa\xc3\xa7ana de la porta principal, un damunt de cadascuna de les tres finestres. Hi ha un porxo a la planta baixa, al llarg del pati, que \xc3\xa9s l'\xc3\xbanic element que trenca la cuidada uniformitat del conjunt, estudiat per guanyar un m\xc3\xa0xim d'espai \xc3\xbatil en les millors condicions de ventilaci\xc3\xb3 i il\xc2\xb7luminaci\xc3\xb3 natural.\n_START_SECTION_\nHist\xc3\xb2ria\n_START_PARAGRAPH_\nL'edifici fou constru\xc3\xaft per a utilitat escolar sota acord en sessi\xc3\xb3 de l'Ajuntament del 18 d'agost de 1923. Els terrenys van ser adquirits en el seu moment a Joaquim Bolos per la quantitat de 1.000 pessetes. El projecte va ser fet per l'arquitecte municipal inter\xc3\xad Joaquim Moragas Ixart. Es va inaugurar l'any 1935 amb el nom de Pompeu i Fabra, popularment conegut com \xc2\xabels col\xc2\xb7legis nous\xc2\xbb."